På tværs af landet bliver huse hver dag sat til salg, fremvist, skøder bliver underskrevet - og nøgler bliver overdraget. Det sidste er sket ikke mindre end 19.700 gange i første halvdel af 2019. Det skriver boligsitet Boliga.dk. Og med et hussalg følger typisk en betydelig sum penge, der skifter hænder. Men alt efter hvor i landet, man befinder sig – er der rigtig mange millioner kroners forskel på, hvad kommunernes dyreste huse anno 2019 er handlet for. Det er kommunerne Gentofte, Rudersdal og Vejle - der lægger adresser til første halvårs tre tophandler, der alle sammen er gået igennem til priser over 30 millioner kroner. Mens huskøberne i Tønder, Ærø og Læsø Kommune har skullet betale mindst, for at blive indehaver at titlerne som indehavere af årets hidtil dyreste villaer i kommunerne. Det dyreste hus solgt i Nordjylland i år - indtil videre - ligger på Hans Ruths Vej 16 i Skagen. Det blev i marts solgt til 16 millioner kroner, og med sine 318 kvadratmeter giver det en kvadratmeterpris på 50.314. Ejendommen blev sidste år i oktober sat til salg for halvanden million kroner mere end købsprisen. I Brønderslev er den dyreste ejendom solgt i 2109 Starengvej 40. Prisen lød på 5.1 mio. kr. Tilbage i 1995 blev ejendommen solgt til beskedne 285.000 kroner. I Hjørring måtte den nye ejer af Sct. Knuds Alle 25 af med 4.1 mio. kr. for den ejendom, der således er kommunes dyreste for i år. Villaen har været på markedet i fire år og er prisreguleret ned med 95.000 kroner. I Jammerbugt Kommune koster den dyreste ejendom 4.4 mio. kr. og ligger på Torngårdsalle 9, mens Læsøs dyreste salg lyder på 2.1 mio. kr. for ejendommen på Estrupsvej 2. I Mariagerfjord Kommune er den dyreste ejendom solgt i sommer til 4.725.000 kr. og adressen er Mågevej 10 i Hobro. Ejendommen blev tilbage i april sidste år sat til salg til 5.250.000 kroner. I marts i år blev prisen sat ned med fem procent, og i forbindelse med salg i juni i år blev prisen sat yderligere 200.000 kroner ned. Morsø Kommune er på boligsitet boligas liste repræsenteret ved en bolig beliggenheden på Kastanie Alle 37 i Nykøbing Mors. Ifølge boligas oplysninger blev den i maj 2018 sat til salg til 2.845.000 kroner og knap et år senere solgt til en pris over udbudsprisen; nemlig 3.210.000 kr. I Rebild Kommune topper ejendommen Brændeskoven 6 med en pris på 4.495.000 kroner. Ejendommen ligger i Skørping og ifølge oplysninger fra Boliga blev den solgt inden for en måned til udbudsprisen. Ejendommen er senest handlet for ti år siden, dengang lød prisen på 1.975.000 kroner. I Thisted ligger den dyreste ejendom på Lyngbakken 20 og koster 4.8 mio. kroner. I Vesthimmerlands Kommune blev ejendommen Lounsvej 19 solgt til kommunens højeste, nemlig på 4.8 mio. kr. Boligen ligger i Farsø og har været til salg i to år. Der blev givet et prisnedslag  på 400.000 kroner. I Aalborg må køberen til Klostermarken 48B af med 12.025.000 kroner for de 310 kvadratmeter bolig, som dermed er kommunens dyreste officielle salg i år. Ejendommen er solgt med en kvadratmeterpris på 38.790 - det vil sige den næsthøjeste pris for hele Nordjylland. Selv om salgsprisen samtidig er den næsthøjeste i det nordjyske, så er det samtidig bare en tredjedel af prisen på det absolut dyrest handlede hus - på det offentlige marked - i 2019 i hele landet. Det er en villa på 536 kvadratmeter på Øregårds Allé i Hellerup. Den blev købt for 36 millioner kroner tilbage i februar.

Opsummering:
Det hus med den dyreste kvadratmeterpris solgt i år i hele Nordjylland ligger i Skagen og er solgt til 16 millioner kroner, og med 318 kvadratmeter giver det en kvadratmeterpris på 50.314.